CELEX: 32020D1426
Language: sk
Date: 2020-10-07 00:00:00
Title: Vykonávacie rozhodnutie Komisie (EÚ) 2020/1426 zo 7. októbra 2020 o harmonizovanom využívaní rádiového frekvenčného spektra v pásme 5875 MHz –5935 MHz pre aplikácie inteligentných dopravných systémov (IDS) súvisiace s bezpečnosťou a o zrušení rozhodnutia 2008/671/ES [oznámené pod číslom C(2020) 6773] (Text s významom pre EHP)

9.10.2020   
               
               
                  SK
               
               
                  Úradný vestník Európskej únie
               
               
                  L 328/19
               
            
         VYKONÁVACIE ROZHODNUTIE KOMISIE (EÚ) 2020/1426
         zo 7. októbra 2020
         o harmonizovanom využívaní rádiového frekvenčného spektra v pásme 5 875 MHz –5 935 MHz pre aplikácie inteligentných dopravných systémov (IDS) súvisiace s bezpečnosťou a o zrušení rozhodnutia 2008/671/ES
         
            
               [oznámené pod číslom C(2020) 6773]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
         keďže:
         
                     (1)
                  
                  
                     Inteligentné dopravné systémy (IDS) zahŕňajú cestné IDS aj mestské koľajové IDS. Medzi cestné IDS patria kooperatívne systémy založené na komunikácii v reálnom čase medzi vozidlom (vrátane osobných automobilov, nákladných vozidiel, bicyklov, motocyklov, električiek, stavebných a poľnohospodárskych strojov, ako aj peších a cyklistických zariadení) a jeho prostredím (iné vozidlá, infraštruktúra atď.). V určitých prípadoch sa takéto vybavenie cestných IDS môže používať aj v teréne (napr. v priemyselných a poľnohospodárskych areáloch alebo na staveniskách). Mestské koľajové IDS pozostávajú zo systémov verejnej dopravy, ktoré nepretržite riadi aspoň jeden systém riadenia a kontroly, sú určené na prevádzkovanie miestnej, mestskej a prímestskej osobnej dopravy a sú oddelené od všeobecnej cestnej a pešej premávky. IDS majú potenciál významne zlepšiť efektívnosť dopravného systému, bezpečnosť premávky a pohodlie pri cestovaní.
                  
               
                     (2)
                  
                  
                     Rozhodnutie Komisie 2008/671/ES (2) o harmonizovanom využívaní rádiového frekvenčného spektra v pásme 5 875 MHz – 5 905 MHz (alebo 5,9 GHz) pre aplikácie inteligentných dopravných systémov (ITS) súvisiace s bezpečnosťou. Uznalo úlohu IDS, ktoré sú základom integrovaného prístupu k bezpečnosti cestnej premávky tým, že do dopravnej infraštruktúry a vozidiel zavádzajú informačné a komunikačné technológie, aby sa predišlo potenciálne nebezpečným dopravným situáciám a znížil počet dopravných nehôd.
                  
               
                     (3)
                  
                  
                     Smernicou Európskeho parlamentu a Rady 2010/40/EÚ (3) sa stanovil rámec na zavedenie inteligentných dopravných systémov v oblasti cestnej dopravy a na rozhrania s inými druhmi dopravy.
                  
               
                     (4)
                  
                  
                     Komisia 14. septembra 2016 po prijatí súboru opatrení pre európsku gigabitovú spoločnosť (4) (vrátane akčného plánu pre 5G (5)) zdôraznila prepojenie medzi vývojom a zavádzaním technológie 5G v Európe a kľúčovými oblasťami využitia, najmä v oblasti inteligentnej (prepojenej a automatizovanej) mobility.
                  
               
                     (5)
                  
                  
                     Komisia uverejnila 30. novembra 2016 oznámenie „Európska stratégia pre kooperatívne inteligentné dopravné systémy“ (6). Pokiaľ ide o spektrum, v stratégii sa navrhuje zachovať určenie frekvenčného spektra používaného Európskym inštitútom pre telekomunikačné normy (ETSI) na bezdrôtovú komunikáciu s krátkym dosahom (ITS-G5) pre bezpečnostné služby IDS a podporiť opatrenia na ochranu frekvenčného pásma 5,9 GHz pred škodlivým rušením. Takisto sa navrhuje, aby iniciatívy zavádzania kooperatívnych IDS implementovali príslušné techniky na zmierňovanie rušenia na účely koexistencie podľa noriem a postupov ETSI.
                  
               
                     (6)
                  
                  
                     Komisia prijala 17. mája 2018 tretí balík opatrení v oblasti mobility (7), ktorý začlenil stratégiu o bezpečnosti cestnej premávky do širšieho európskeho ekosystému udržateľnej mobility s dôrazom na bezpečnú, prepojenú a ekologickú mobilitu. V uvedenom balíku sa predpokladá, že autonómne vozidlá a vyspelé systémy prepojenosti zvýšia bezpečnosť takýchto vozidiel, uľahčia ich používanie a sprístupnia služby v oblasti mobility viacerým používateľom.
                  
               
                     (7)
                  
                  
                     V zmysle tohto vyvíjajúceho sa politického a regulačného rámca pre bezpečnosť cestnej premávky uskutočnili členské štáty a priemysel rôzne iniciatívy súvisiace s využívaním pásma 5,9 GHz na vývoj a zavedenie aplikácií v oblasti bezpečnosti cestnej premávky. Medzi takéto iniciatívy patrí konzorcium Car-2-Car Communications Consortium (8), platforma C-Roads (9), zriadenie združenia 5G Automotive Association (5GAA) (10) a zintenzívnenie činností v rámci projektu partnerstva 3. generácie (3GPP) (11) a normalizačných orgánov ako napr. ETSI. Výsledkom úsilia v rámci odvetvia bol vývoj dvoch konkurenčných technológií pre komunikáciu s krátkym dosahom medzi vozidlami a ich prostredím, konkrétne ITS-G5 a Long Term Evolution – vehicle-to-everything na komunikáciu vozidla s okolím (LTE-V2X).
                  
               
                     (8)
                  
                  
                     Sektor mestskej koľajovej dopravy sa domnieva, že na prevádzku systémov riadenia vlakov založených na komunikácii (CBTC) v prípade mestskej koľajovej dopravy je potrebných aspoň 20 MHz harmonizovaného frekvenčného spektra (12). Takéto systémy umožňujú bezpečné a efektívne riadenie mestskej koľajovej dopravy, najmä skrátením intervalov medzi vlakmi, čím sa zvýši priepustnosť v infraštruktúrach verejnej dopravy. Mnoho liniek metra v Únii už na základe miestnych povolení využíva časti frekvenčného pásma 5 905 – 5 935 MHz alebo vyššie. Preto je dôležité harmonizovať spektrum na takéto využívanie v celej Únii s cieľom zabezpečiť jednotný trh s mestskou koľajovou dopravou a prispieť k európskym environmentálnym cieľom.
                  
               
                     (9)
                  
                  
                     Komisia 18. októbra 2017 vydala Európskej konferencii poštových a telekomunikačných administratív (CEPT) mandát v zmysle článku 4 ods. 2 rozhodnutia č. 676/2002/ES, aby preskúmala možnosť rozšírenia hornej hranice pásma IDS súvisiaceho s bezpečnosťou, ktoré je harmonizované na úrovni Únie (5 875 – 5 905 MHz), o 20 MHz (t. j. na 5 925 MHz) a povolenia iných dopravných prostriedkov v tomto pásme popri cestnej doprave, ako je napríklad mestská koľajová doprava využívajúca systém CBTC.
                  
               
                     (10)
                  
                  
                     CEPT uverejnila 11. marca 2019 v reakcii na tento mandát správu (správa CEPT 71 – IDS v pásme 5,9 GHz), v ktorej preskúmala technické podmienky a rozšírenie pásma 5,9 GHz. V správe sa navrhuje rozšírenie definície IDS, harmonizácia frekvenčného pásma 5 875 – 5 925 MHz pre aplikácie IDS súvisiace s bezpečnosťou a harmonizácia frekvenčného pásma 5 925 – 5 935 MHz pre aplikácie IDS v mestskej koľajovej doprave, a to pod podmienkou vnútroštátnej koordinácie s pevnou službou a/alebo vypracovania štúdií na určenie podmienok zdieľania. Takisto sa v nej navrhuje, aby sa aplikáciám IDS v cestnej doprave udelila prednosť v pásme do 5 915 MHz a aby sa aplikáciám IDS v mestskej koľajovej doprave udelila prednosť v pásme nad 5 915 MHz. Navrhuje sa, aby sa využívanie frekvenčného pásma 5 915 –5 925 MHz aplikáciami IDS v cestnej doprave obmedzilo na komunikáciu infraštruktúry s vozidlom (I2V) dovtedy, kým nebudú aplikácie IDS v cestnej doprave schopné chrániť aplikácie IDS v mestskej koľajovej doprave. Navrhuje sa, aby využívanie frekvenčného pásma 5 915 – 5 935 MHz mestskými koľajovými IDS bolo spoločné a podliehalo vnútroštátnym okolnostiam a dopytu zainteresovaných strán po mestských koľajových IDS. Jednotlivé povolenia pre mestské koľajové IDS (5 915 – 5 935 MHz), infraštruktúru cestných IDS (5 915 – 5 925 MHz) a pevnú službu (nad 5 925 MHz) by mali v prípade potreby umožniť vnútroštátnu koordináciu.
                  
               
                     (11)
                  
                  
                     Keď členské štáty sprístupnia frekvenčné pásmo 5 915 – 5 935 MHz pre mestské koľajové IDS, hneď ako to bude možné po jeho určení v súlade s týmto rozhodnutím, mali by náležite zohľadniť existujúce mestské koľajové systémy prevádzkované v danom pásme (alebo jeho časti) za odlišných technických podmienok s cieľom zabezpečiť dostatočný časový rámec na prispôsobenie existujúcich vlakových a sieťových zariadení harmonizovaným technickým podmienkam.
                  
               
                     (12)
                  
                  
                     Technickým základom tohto rozhodnutia sú výsledky práce, ktorú vykonala CEPT spolu s ETSI.
                  
               
                     (13)
                  
                  
                     V politikách Únie sa podporujú IDS a rádiová miestna sieť (RLAN). CEPT vymedzuje technické podmienky pre sieť RLAN prevádzkovanú v pásme nad 5 935 MHz s cieľom chrániť aplikácie IDS v mestskej koľajovej doprave súvisiace s bezpečnosťou do 5 935 MHz a cestné IDS súvisiace s bezpečnosťou do 5 925 MHz (napr. požiadavky na obmedzenie mimopásmovej emisie a scenáre blokovania).
                  
               
                     (14)
                  
                  
                     ETSI vypracúva štandardizované riešenia na zabezpečenie mechanizmov spoločného využívania kanálov a vykonávanie pravidiel prednosti medzi aplikáciami IDS v cestnej a mestskej koľajovej doprave.
                  
               
                     (15)
                  
                  
                     ETSI v súčasnosti vypracúva dve technické správy, ktoré sa zaoberajú vymedzením a hodnotením metód koexistencie (spoločne používaný kanál a susedný kanál) medzi IDS G5 a LTE-V2X. Príslušné normy by mohli byť k dispozícii najskôr v polovici roka 2021, no najneskôr v polovici roka 2022.
                  
               
                     (16)
                  
                  
                     Vzhľadom na vývoj situácie v ETSI bude možno potrebné v budúcnosti preskúmať toto rozhodnutie.
                  
               
                     (17)
                  
                  
                     Toto rozhodnutie by malo vychádzať z pravidiel stanovených v rozhodnutí 2008/671/ES a rozvíjať ich. V záujme právnej čistoty by sa malo rozhodnutie 2008/671/ES zrušiť.
                  
               
                     (18)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum zriadeného rozhodnutím č. 676/2002/ES,
                  
               PRIJALA TOTO ROZHODNUTIE:
         
            Článok 1
            Účelom tohto rozhodnutia je harmonizácia podmienok dostupnosti a efektívneho využívania frekvenčného pásma 5 875 MHz –5 935 MHz pre aplikácie inteligentných dopravných systémov (IDS) súvisiace s bezpečnosťou.
         
         
            Článok 2
            Na účely tohto rozhodnutia sa uplatňuje toto vymedzenie pojmov:
            
                        1.
                     
                     
                        „inteligentné dopravné systémy“ alebo „IDS“ sú rôzne systémy a služby založené na informačných a komunikačných technológiách vrátane spracovania, riadenia, lokalizácie, komunikácie a elektroniky, ktoré sa používajú v systéme cestnej dopravy alebo v systéme mestskej koľajovej dopravy, prípadne v oboch;
                     
                  
                        2.
                     
                     
                        „cestné inteligentné dopravné systémy“ alebo „cestné IDS“ sú inteligentné dopravné systémy, ktoré sa používajú v ktoromkoľvek druhu cestnej dopravy (vrátane využitia v teréne) a umožňujú bezpečnú komunikáciu medzi vozidlami (V2V) a medzi infraštruktúrou a vozidlami (I2V). IDS používané na železničných tratiach, ktoré nie sú oddelené od cestnej alebo pešej premávky (napríklad električky a ľahký železničný systém), sa takisto považujú za súčasť cestného IDS;
                     
                  
                        3.
                     
                     
                        „mestské koľajové inteligentné dopravné systémy“ alebo „mestské koľajové IDS“ sú dopravné systémy používané na mestských alebo prímestských železničných tratiach, ktoré nepretržite riadi aspoň jeden systém riadenia a kontroly a ktoré sú oddelené od cestnej a pešej premávky;
                     
                  
                        4.
                     
                     
                        „stredný ekvivalent nesmerovo vyžiareného výkonu“ alebo „stredný e.i.r.p.“ je ekvivalent nesmerovo vyžiareného výkonu počas prenosového impulzu, ktorý zodpovedá najvyššiemu výkonu.
                     
                  
         
            Článok 3
            
               1.   Členské štáty najneskôr do 30. júna 2021 určia frekvenčné pásmo 5 875 – 5 935 MHz pre inteligentné dopravné systémy a obmedzia ho na mestské koľajové IDS v rozsahu 5 925 – 5 935 MHz. Následne čo najskôr, ako je to prakticky uskutočniteľné, sprístupnia uvedené frekvenčné pásmo na nevýhradnom základe.
               Takéto určenie pásma je v súlade s parametrami stanovenými v prílohe.
            
            
               2.   Aplikácie IDS v cestnej doprave majú prednosť v pásme do 5 915 MHz a aplikácie IDS v mestskej koľajovej doprave majú prednosť v pásme nad 5 915 MHz, aby sa zaistila ochrana tej aplikácie, ktorá má prednosť.
            
            
               3.   Prístup cestných IDS k frekvenčnému rozsahu 5 915 – 5 925 MHz je obmedzený na aplikácie využívajúce výlučne prepojenie medzi infraštruktúrou a vozidlom (I2V), podľa potreby v koordinácii s mestskými koľajovými IDS.
            
            
               4.   Prístup mestských koľajových IDS k frekvenčnému rozsahu 5 925 – 5 935 MHz sa využíva spoločne a podlieha vnútroštátnym podmienkam a dopytu po mestských koľajových IDS vrátane koordinácie s pevnou službou.
            
         
         
            Článok 4
            Rozsah pôsobnosti a prostriedky uplatňovania tohto rozhodnutia sa preskúmajú, hneď ako vývoj trhu, noriem a technológie odôvodnia takéto preskúmanie, resp. najneskôr do 30. septembra 2023.
         
         
            Článok 5
            Členské štáty predložia Komisii do 30. septembra 2022 správu o vykonávaní článku 3 tohto rozhodnutia.
         
         
            Článok 6
            Rozhodnutie 2008/671/ES sa zrušuje.
         
         
            Článok 7
            Toto rozhodnutie je určené členským štátom.
         
         
            V Bruseli 7. októbra 2020
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. ES L 108, 24.4.2002, s. 1.
         
            (2)  Rozhodnutie Komisie 2008/671/ES z 5. augusta 2008 o harmonizovanom využívaní rádiového frekvenčného spektra v pásme 5 875 MHz – 5 905 MHz pre aplikácie inteligentných dopravných systémov (ITS) súvisiace s bezpečnosťou (Ú. v. EÚ L 220, 15.8.2008, s. 24).
         
            (3)  Smernica Európskeho parlamentu a Rady 2010/40/EÚ zo 7. júla 2010 o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. EÚ L 207, 6.8.2010, s. 1).
         
            (4)  Pripojiteľnosť pre európsku gigabitovú spoločnosť,
         https://ec.europa.eu/digital-single-market/en/policies/improving-connectivity-and-access.
         
            (5)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov zo 14. septembra 2016„5G pre Európu: akčný plán“ [COM(2016) 588 final].
         
            (6)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 30. novembra 2016„Európska stratégia pre kooperatívne inteligentné dopravné systémy – míľnik na ceste ku kooperatívnej, prepojenej a automatizovanej mobilite“ [COM(2016) 766 final].
         
            (7)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov zo 17. mája 2018„Európa v pohybe – Udržateľná mobilita pre Európu: bezpečná, prepojená a ekologická“ [COM(2018) 293 final].
         
            (8)  https://www.car-2-car.org/.
         
            (9)  https://www.c-roads.eu/platform.html.
         
            (10)  http://5gaa.org/.
         
            (11)  https://www.3gpp.org.
         
            (12)  Technická správa ETSI 103 111 V1.1.1 (2014-10) – časť o požiadavkách na frekvenčné spektrum pre mestské koľajové systémy v pásme 5,9 GHz.
      
      
         
            PRÍLOHA
            
               Technické parametre pre inteligentné dopravné systémy súvisiace s bezpečnosťou v pásme 5 875 MHz –5 935 MHz
            
            
                        Parameter
                     
                     
                        Hodnota
                     
                  
                        Maximálna spektrálna hustota výkonu (stredný e.i.r.p.)
                     
                     
                        23 dBm/MHz
                     
                  
                        Maximálny celkový vysielací výkon (stredný e.i.r.p.)
                     
                     
                        33 dBm s rozsahom riadenia vysielacieho výkonu (TPC) najmenej 30 dB
                     
                  Techniky na prístup k frekvenčnému spektru a zmiernenie rušenia, ktoré sú primerane účinné, sa použijú v súlade so smernicou Európskeho parlamentu a Rady 2014/53/EÚ (1). Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok prinajmenšom rovnocenný týmto technikám.
            
               Frekvenčné usporiadanie
            
            Frekvenčné usporiadanie je založené na veľkosti blokov 10 MHz a začína sa na spodnej hranici pásma, t. j. na 5 875 MHz.
            
               Cestné IDS:
            
            
               
            V pásme 5 875 – 5 925 MHz musia aplikácie IDS používať kanály v rámci jednotlivých blokov 10 MHz. Šírka pásma kanála môže byť menšia ako 10 MHz.
            
               Mestské koľajové IDS:
            
            
               
            V pásme 5 875 – 5 915 MHz musia aplikácie IDS v mestskej koľajovej doprave používať kanály v rámci jednotlivých blokov 10 MHz. Šírka pásma kanála môže byť menšia ako 10 MHz.
            Maximálna šírka pásma kanála v pásme 5 915 – 5 935 MHz pre aplikácie IDS v mestskej koľajovej doprave je 10 MHz. Bodkovaná čiara znázorňuje uprednostňované harmonizované frekvenčné usporiadanie, ale na vnútroštátnej úrovni sa pri zavádzaní môže použiť kanál centrovaný na 5 925 MHz.
            
               (1)  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).